## Odluka o carinskim, poreznim i drugim olakšicama stranih diplomatskih i konzularnih predstavništava u Republici Hrvatskoj

### NN 73/1991 (31.12.1991.), Odluka o carinskim, poreznim i drugim olakšicama stranih diplomatskih i konzularnih predstavništava u Republici Hrvatskoj

# VLADA REPUBLIKE HRVATSKE

Na temelju članka 23 Zakona o Vladi Republike Hrvatske ("Narodne
novine" br. 41/90, 8/91,14/91 i 53A/91) Vlada Republike Hrvatske na
sjednici od 24. prosinca 1991. donosi

## ODLUKU

### o carinskim, poreznim i drugim olakšicama stranih diplomatskih i konzularnih predstavništava u Republici Hrvatskoj

I.

Temeljem članaka 34. do 37. Konvencije UN o diplomatskim odnosima i
imunitetima (Bečka konvencija o diplomatskim odnosima), članaka 49, 50.
i 52. Bečke konvencije o konzularnim odnosima, te odgovarajućih republičkih
propisa, članovi diplomatskih i konzularnih predstavništava stranih država
u Republici Hrvatskoj uživaju olakšice iz ove Odluke.

Oslobođenje od plaćanja carine

II.

Članovi diplomatskih i konzularnih predstavništava stranih država u
Republici Hrvatskoj imaju pravo na oslobođenje od plaćanja carine prilikom
uvoza predmeta za opremu njihovog kućanstva, za njihovu osobnu uporabu,
kao i osobnu uporabu članova njihovih obitelji koji s njima žive u zajedničkom
domaćinstvu za sve vrijeme boravka u Republici Hrvatskoj, u skladu sa Zakonom.

Počasni konzuli su oslobođeni od plaćanja carine samo kod uvoza predmeta
koji služe za službene potrebe navedene u članku 62. Konvencije o konzularnim
odnosima, ukoliko dvostranim konzularnim ugovorom s pojedinom zemljom nije
drugačije uređeno.

Članovi administrativnog i tehničkog osoblja mogu uvesti predmete za
opremu svoga kućanstva u roku od godine dana od dana stupanja na službu
u Republiku Hrvatsku.

III.

Nadležno tijelo će voditi evidenciju o količini uvezene robe te, ukoliko
procijeni da je u određenom slučaju ta količina prekoračila razumnu mjeru,
može uskratiti dozvolu za daljnji uvoz bez plaćanja carine.

IV

Također, članovi diplomatskog i konzularnog osoblja imaju pravo na oslobađanje
od plaćanja carine prilikom uvoza žestokih pića i cigareta, tako da šef
diplomatskog ili konzularnog predstavništva ima pravo uvesti do 360 boca
pića i do 100.000 cigareta godišnje, dok ostali članovi imaju pravo uvesti
do 240 boca pića i do 80.000 cigareta godišnje.

V.

U slučaju prodaje, poklona ili davanja na uporabu predmeta uvezenih
uz oslobođenje od plaćanja carine, ova se namjera prethodno mora prijaviti
carinarnici, te ukoliko od uvoza nije proteklo tri godine, plaća se odgovarajući
iznos carine. Ova odredba ne odnosi se na motorna vozila za koja vrijede
posebni propisi.

Uvoz prehrambenih proizvoda, životinja ili biljaka podliježe prethodnoj
kontroli u skladu s odgovarajućim propisima.

VI.

Članovi diplomatskog ili konzularnog osoblja imaju pravo izvesti bez
plaćanja carine stvari koje su uvezli u toku službovanja u republici Hrvatskoj,
kao i stvari koje su tijekom svoje službe nabavili. Ukoliko se izvoze predmeti
domaćeg porijekla za koje se može pretpostaviti da bi mogli biti pod posebnom
zaštitom i zakonskom zabranom izvoza, potrebno je podnijeti carinarnici
potvrdu nadležnog tijela za zaštitu spomenika kulture da izvoz tih predmeta
nije zabranjen.

Osobni prtljag diplomatskog ili konzularnog osoblja i članova njihovih
obitelji oslobođen je od pregleda. Međutim, ukoliko postoje opravdani razlozi
za sumnju da prtljag sadrži predmete čiji je uvoz ili izvoz zabranjen,
ili koji nisu oslobođeni od plaćanja carine ili drugih pristojbi, pregled
prtljaga se može obaviti, ali samo u prisustvu diplomatskog ili konzularnog
predstavnika ili njihovog ovlaštenog zastupnika.

Uvoz motornog vozila

VII.

Diplomatski i konzularni predstavnici imaju pravo na uvoz motornih vozila
uz oslobađanje od plaćanja carine tijekom čitavog vremena službovanja u
Republici Hrvatskoj, dok članovi administrativnog i tehničkog osoblja diplomatskog
ili konzularnog predstavništva mogu uvesti motorno vozilo bez plaćanja
carine i drugih uvoznih dadžbina u roku od godine dana od dana njihovog
stupanja na dužnost u Republiku Hrvatsku. Osobe koje nisu iskoristile redovan
uvoz u navedenom roku imaju pravo na tzv. privremeni uvoz, s time da u
zahtjevu za privremeni uvoz treba navesti da će motorno vozilo biti izvezeno
iz Repubtike Hrvatske po završetku službe.

Zahtjev za uvoz motortiog vozila uz oslobođenje od plaćanja carine diplomatsko
ili konzularno predstavništvo upućuje nadležnom tijelu na obrascu koji
se u tu svrhu koristi, a sadrži podatke kao što su marka vozila, godina
proizvodnje, broj motora i šasije.

VIII.

Motorna vozila koja su uvezena bez plaćanja carine moraju biti osigurana
od odgovornosti prema trećim osobama, a njihova registracija se obavlja
kod Policijske uprave grada Zagreba, odnosno, policijske uprave grada u
kojem se predstavništvo nalazi.

IX.

Diplomatska ili konzularna predstavništva ili njihovo osoblje mogu u
svako vrijeme izvesti svoje motorno vozilo iz Republike Hrvatske.

U slučaju da članovi diplomatskog ili konzularnog predstavništva žele
prodati privremeno uvezeno motorno vozilo, to mogu učiniti po isteku dvije
godine po njegovom uvozu. Ukoliko ga prodaju državljaninu Republike Hrvatske,
tada su obavezni izvršiti definitivan uvoz uz plaćanje carine i svih drugih
uvoznih pristojbi, a ukoliko vozilo prodaju drugom članu stranog diplomatskog
ili konzularnog predstavništva, takova obaveza ne postoji.

Oslobođenje od poreza

X.

Diplomatska ili konzularna predstavništva i članovi njihovog osoblja
u Republici Hrvatskoj, osim poreza navedenih u članku 23. i 34. Bečke konvencije
o diplomatskim odnosima i članku 32. i 49. Bečke konzularne konvencije,
oslobođeni su i plaćanja poreza na promet pod uvjetom reciprociteta.

Pravo na oslobođenje poreza na promet može se koristiti samo prilikom
kupovine kod proizvođača ili preko veleposrednika.

Nabavka benzina i diesel goriva

XI.

Benzin i diesel gorivo nabavljaju se po tržišnoj cijeni umanjenoj za
iznos poreza na promet. Diplomatska i konzularna predstavništva dostavljaju
nadležnom tijelu zahtjev u formi note za sve korisnike povlastica, a ona
je ograničena na slijedeće količine:

a) za službeno vozilo šefa predstavništva do 2000 litara godišnje,

b) za jedno službeno vozilo predstavništva do 1500 litara godišnje,
i

c) za ostale osobe do 900 litara godišnje.

Navedene se količine umanjuju srazmjerno u odnosu na početak stupanja
na službu u Republici Hrvatskoj u tekućoj kalendarskoj godini. U slučaju
promjene cijene, povećat će se iznos povlastice u nominalnom smislu, tako
da će se moći ostvariti pravo na ukupnu količinu goriva koja ostaje nepromijenjena.

Nadležno tijelo izdaje doznaku na ukupnu količinu goriva na osnovu čega
će Industrija nafte (INA) izdati bonove koji služe za plaćanje goriva na
benzinskim crpkama. INA će ujedno voditi i evidenciju o utrošenom gorivu
u svakom pojedinačnom slučaju.

Vozačke dozvole

XII.

Članovi diplomatskog ili konzularnog predstavništva i njihove obitelji
mogu u Republici Hrvatskoj voziti motorna vozila sa stranom vozačkom dozvolom
za vrijeme od 6 mjeseci od stupanja na službu, a nakon ovoga roka samo
s hrvatskom vozačkom dozvolom.

Popunjeni obrazac sa zahtjevom za izdavanje vozačke dozvole, dostavlja
se preko nadležnog tijela, Policijskoj upravi grada Zagreba, odnosno policijskoj
upravi grada u kojemu se predstavništvo nalazi koje će izdati vozačku dozvolu
Republike Hrvatske. Za pribavljanje hrvatske vozačke dozvole potrebni su
prijevod strane vozačke dozvole ovjeren od diplomatskog ili konzularnog
predstavništva, liječničko uvjerenje o zdravstvenom stanju i dvije fotografije.

Ukoliko ne posjeduju vozačku dozvolu, članovi diplomatskog ili konzularnog
predstavništva kao i članovi njihovih obitelji mogu polagati vozački ispit
pod istim uvjetima koji važe i za državljane Hrvatske.

Rezerviranje mjesta za parkiranje

XIII.

Na zahtjev diplomatskog ili konzularnog predstavništva može se, ukoliko
za to postoje tehničke mogućnosti, odobriti i obilježiti prostor za parkiranje
najnužnijeg broja motornih putničkih vozila predstavništva, u pravilu ispred
zgrade predstavništva ili na drugom najpogodnijem mjestu.

Zahtjev se podnosi notom i preko nadležnog tijela sa naznakom za koliko
putničkih vozila je potrebno osigurati i obilježiti prostor za parkiranje
kao i na kojoj lokaciji.

Prometne nesreće i prekršaji

XIV.

Članovi diplomatskih i konzularnih predstavništava obavezni su se pridržavati
prometnih propisa, a prijave o prekršajima u javnom prometu nadležno tijelo
proslijeduje predstavništvu čiji je član počinio prekršaj.

U slučaju prometne nesreće osoba koja vozi motorno vozilo sa registarskim
oznakama diplomatskog ili konzularnog predstavništva obavezna je sačekati
na mjestu nesreće dolazak predstavnika policije odnosno suda radi izviđaja.
Izvještaj o izviđaju proslijeđuje se šefu predstavništva čije je vozilo
sudjelovalo u nesreći.

U slučaju da izviđaj ne bude izvršen, diplomatsko ili konzularno predstavništvo
čiji je član bio sudionik nesreće, treba notom izvijestiti nadležno tijelo
o prometnoj nesreći.

Zdravstvena zaštita

XV.

Članovi diplomatskih ili konzularnih predstavništava slobodno biraju
zdravstvenu ustanovu ili liječnika koji obavlja privatnu praksu prema svom
nahođenju. Pored slobodnog izbora liječnika, više diplomatskih ili konzularnih
predstavništava mogu zajedno sklopiti ugovor s određenom zdravstvenom ustanovom
o liječenju svojih članova. Plaćanje zdravstvenih usluga obavlja se prema
cjenovniku zdravstvene ustanove, odnosno, liječnika koji obavlja privatnu
praksu.

Zdravstvene ustanove i liječnici su obavezni stranim državljanima pružiti
hitnu i stručnu medicinsku pomoć.

Lokalno angažirano osoblje

XVI.

Diplomatsko ili konzularno predstavništvo može za određene poslove angažirati
kako državljane Republike Hrvatske, tako i strane državljane koji u Hrvatskoj
borave po nekom drugom osnovu. Ove osobe nemaju prava na povlastice koje
su predmet ove Odluke.

Zapošljavanje osoba iz prethodnog stavka obavlja se na osnovu ugovora,
u skladu s odgovarajućim propisima koji su na snazi u Republici Hrvatskoj
i koji rješavaju pitanja uvjeta rada, sigurnosti na radu, socijalnog i
mirovinskog osiguranja, zdravstvene zaštite i drugih pitanja.

Vatreno oružje

XVII.

Članovi diplomatskih i konzularnih predstavništava mogu nabavljati i
nositi vatreno oružje i municiju pod uvjetima, koji po postojećim propisima,
vrijede i za državljane Republike Hrvatske.

Zahtjev u formi note za dozvolu za nošenje vatrenog oružja podnosi se
preko nadležnog tijela, uz obrazac u kojem se navode detaljni podaci o
vrsti i oznakama oružja koje se želi registrirati.

Pristup u zračnu luku

XVIII.

Članovi diplomatskih i konzularnih predstavništava imaju pravo da u
službene svrhe uđu u restriktivni prostor međunarodnih letova u zračnim
lukama na području Republike Hrvatske.

Zahtjev u formi note podnosi se nadležnom tijelu radi izdavanja posebne
propusnice.

Notifikacija dolaska i odlaska

XIX.

Notifikacija dolaska na službu člana diplomatskog ili konzularnog predstavništva
vrši se u nadležnom tijelu notom u kojoj treba biti sadržan i zahtjev za
izdavanje odgovarajuće vize i osobne karte. Uz notu se prilažu i dva primjerka
upitnika popunjena od strane predstavništva, putovnica i tri fotografije.

Notifikacija je obavezna u odnosu na svakog člana diplomatskog ili konzularnog
osoblja, člana administrativnog ili tehničkog osoblja i njihovih obitelji,
kao i člana poslužnog osoblja i obuhvaća, kako stupanje u službu, odnosno,
dolazak u Republiku Hrvatsku, tako i završetak službe, odnosno, odlazak,
te druge statusne promjene.

XX.

Olakšice iz ove Odluke primijenit će se i na predstavništva međunarodnih
organizacija i njihove članove akreditirane u Republici Hrvatskoj koja
su, po međunarodnim propisima izjednačena s diplomatskim ili konzularnim
predstavništvima.

XXI.

Nadležno tijelo za obavljanje poslova vezanih za carinske, porezne i
druge olakšice, je Ured za opće poslove i protokol Republike Hrvatske -
Republički protokol.

XXII.

Ova odluka stupa na snagu danom objavljivanja u "Narodnim novinama".

Klasa: 413-04/91-01/05

Urbroj : 5030112-91-4

Zagreb, 31. prosinca 1991.

Predsjednik

**dr. Franjo Gregurić, v. r.**

Ostalo, NN 73/1991-1899
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)